Devanagari raštas

Devanagari (sanskrito k.: देवनागरी, Devanāgarī) – rašto sistema, vartojama Šiaurės Indijos kalbose: sanskrite, hindi, maratų, sindų, biharų, bilų, konkani, bodžpuri, nepalų. Rašoma iš kairės į dešinę. 

Rašto sistema susiformavo apie 1200 m. iš sidamo rašto. Pavadinimas kildinamas iš sanskrito žodžių deva – dievybė, nāgara – miestas. 

Devanagari sudaryta iš 12 balsių, dar vadinamų grynaisiais garsais (svara), ir 34 priebalsių ir ornamentinių garsų (vyanjana).

Kilmė 
Devanagari raštas gimė iš Sidhamo rašto XII ir XIII amžių sandūroje, pamažu pakeisdamas tuo metu plačiai vartotą Šarada raštą. Abi šios rašto sistemos kildinamos iš Guptų rašto, o šis savo ruožtu kilęs iš Brahmi rašto, naudoto valdant imperatoriui Ašokai III a. pr. m. e.

Principas 
Devanagari rašto sistemos pagrindas – skiemuo. Visi priebalsiai paprastai eina su trumpuoju balsiu "ə" (mātra), todėl ženklas क bus skaitomas kaip „kə“, o ne kaip "k". Nors balsiai turi atskirus ženklus, eidami su priebalsiais sudaro specialius junginius: norint parašyti „kū“ bus rašoma ne कऊ (šis junginys būtų skaitomas kaip „ka-ū“), bet कू. Priebalsiai tarpusavyje jungiasi specifiškai, sudarydami vadinamąsias ligatūras. Dauguma ligatūrų sudaroma pridedant pirmojo priebalsio charakteringąją dalį be vertikalios dandos (brūkšnio) prie tolesnio priebalsio: क + द = क्द (kda), ष + म = ष्म (ṣma). Kitos ligatūros sudaromos pagrindines ženklo dalis jungiant vieną prie kitos: द + ब = द्ब (dba). Priebalsis र (ra) jungiasi gan nestandartiškai: jei jis yra skiemens pradžioje, jis žymimas reph ženklu virš horizontaliosios dandos – गर्द (gard), jei tai yra antras skiemens garsas, tada tampa brūkšneliu apatinėje kairėje pusėje – क्र (kr), arba žymimas varnele dandos apačioje – प्ट्र (pʈr). Esti ir keletas unikalių ligatūrų, o kai kurios iš jų turi keletą variantų. Norint panaikinti priebalsio skiemens garsą, po ženklu dedamas specialus brūkšnelis – virama (म् – m, ne ma). Šis ženklas paprastai vartojamas, jei reikia priebalsiu baigti sanskrito paskutinį skiemenį (hindi kalboje paskutinis skiemuo automatiškai praranda garsą a, todėl viramos nereikia). Kitas vartojamas ženklas yra anusvāra, jis  žymi nosinius balsius – गं (gã).

Balsiai sanskrito kalboje 

Paskutiniai 4 skiemeniniai balsiai sutinkami tik sanskrite, ऋ taip pat naudojamas iš sanskrito kilusiuose hindi žodžiuose.

Priebalsiai sanskrito kalboje 

Pirmiau esantys priebalsiai pateikti abėcėline tvarka. Devanagari raidyno seka surikiuota fonetiniu pagrindu (priešingai nei, pvz., lotynų abėcėlė, kurioje ženklų seka atsitiktinė). Aspiruotieji garsai (gha, bha, tha ir kt.) tariami kaip šių priebalsių samplaika (vienas garsas). Retrofleksiniai garsai (ṭa, ṭha, ḍa, ḍha) tariami kaip atitinkami dantiniai garsai, tačiau liežuvį remiant ne į dantis, o į kietąjį gomurį. 

Lentelėje pateikti standartiniai devanagari priebalsiai, vartojami sanskrite. Hindi kalboje be šių yra dar keletas ženklų, kurie vartojami skoliniuose: क़ qa [qə], ख़ ḫa [xə], ग़ ġa [ɣə], ज़ za [zə], झ़ zha [ʒə], \फ़ fa [fə]. Taip pat alofonus žymi ड़ ṛa [ɽə] ir ढ़ ṛha [ɽʱə].

Skaičiai

Ligatūros

Taip pat skaitykite 
 Visarga
 Virama
 Anusvara
 Čandrabindu
 Danda
 Avagraha

Nuorodos 
 Puslapis, skirtas devanagari ženklų tarimo ir rašybos mokymuisi
 Abėcėlė ir tarimas

Brahmi raštai